Imtella' Novembru 6, 2021 Rapport: Massimo Axisa Ritratti: Gareth Degiorgio Filmat: Ray Caruana Wara iktar minn 20 sena rritorna Malta l-istilla taċ-ċinema Russell Crowe għall-ġbid tal-film Prizefighter. Illum huwa ħa pawża mis-sett, qabad ir-rota, u dar dawra fil-Forti Rikażli fil-Kalkara – fejn ħadem il-film Gladiator. F'intervista esklussiva maċ-Ċentru tal-Aħbarijiet, Crowe tkellem dwar l-imħabba li għandu għal pajjiżna, u l-potenzjal ta' Malta bħala ċentru tal-films. Huwa ma naqasx ukoll li jieħu ritratti u jiffirma awtografi ma' ammiraturi tiegħu, li malli raw l-istedina li għamel fuq Twitter, dlonk marru l-Kalkara biex jiltaqgħu miegħu. F'dawn l-aħħar jiem, Crowe kien qed idur bosta siti fejn qed jinġibed il-film, fosthom Wied iż-Żurrieq, l-Addolorata u Kordin. Crowe stqarr li Malta hija destinazzjoni ideali għall-ġbid tal-films, bl-attur ta' 57 sena imwieled New Zealand u għex fl-Awstralja wieġeb li pajjiżna għandu potenzjal kbir f'din l-industrija. Fil-fatt, waqt id-dawra tiegħu bir-rota, akkumpanjat mill-Kummissarju tal-Films Johan Grech, Crowe waqaf iħares lejn is-sbuħija tal-Forti Rikażli, u nstema' jikkummenta illi dan il-post kapaċi jkun ċentru ta' ġbid tal-films. Waqt iż-żjara tiegħu, hekk kif sar jaf li s-sena d-dieħla se jittellgħu għall-ewwel darba il-Malta Film Awards, Crowe fittex il-kameras taċ-Ċentru tal-Aħbarijiet sabiex jgħaddi dan il-messaġġ. Is-Sibt kien jum ta' mistrieħ għall-attur, tant li ddeċieda li jagħmilha ta' turist u qabad ir-rota, fejn flimkien mat-tim tiegħu żar il-Forti Ricasoli, fejn kien iffilmja l-blockbuster 'Gladiator' 22 sena ilu, liema film kien ġablu r-risq għax bir-rwol ta' Maximus rebaħ l-Oscar għall-aqwa attur, kif ukoll bosta unuri oħra. Waqt waqfa minn qadfa bir-rota, qalilna kif għalih, Malta hija gżira tal-ġenn. Crowe temm iż-żjara tiegħu fil-Kalkara billi ħa ritratti mal-folla ta' nies li nġemgħat barra l-Forti Rikażli biex tiltaqa' mal-attur. Wara din il-pawża, Crowe se jkompli bl-impenji tiegħu nhar it-Tnejn, fuq il-film Prizefighter, li nġieb Malta minn Paulparker Films. Ara wkoll: ARA: Liema pastizzi għoġbuh l-iktar lil Russell Crowe?